Júdókappinn Sveinbjörn Jun Iura féll út í fyrstu umferð á heimsmeistaramótinu í júdó í Búdapest í Ungverjalandi í gær en mótið var síðasta tækifæri Sveinbjörns til að vinna sér keppnisrétt á Ólympíuleikunum í Tókýó. Sveinbjörn smitaðist af COVID-19 í vor og segir það svekkjandi að afreksíþróttafólk hafi ekki mætt meiri skilningi hjá heilbrigðisyfirvöldum.
Sveinbjörn Jun Iura hefur verið einn fremsti júdómaður landsins um árabil. Hann stefndi að því að komast á Ólympíuleikana í Tókýó í sumar og hefur hann því síðustu mánuði reynt að styrkja stöðu sína á heimslistanum með því að keppa á alþjóðlegum mótum. Á einu slíku móti í vor smitaðist Sveinbjörn af COVID-19 og var HM í Búdapest í gær fyrsta mót hans eftir veikindin.
Sveinbjörn segir að hann hafi í raun smitast á versta tíma. Hann missti af mikilvægum mótum og að nú þurfi hann að horfast í augu við að Ólympíudraumurinn sé úti.
Hann segir það svekkjandi að þeir fáu íþróttamenn sem voru í Ólympíuhópi ÍSÍ, og gátu unnið sér inn keppnisrétt á leikana, hafi ekki mætt meiri skilning heilbrigðisyfirvalda og fengið bólusetningu fyrr á árinu.